ম্যান সিটির হাফডজন গোল, বিশ্রী হার ম্যান ইউয়ের

ওয়েব ডেস্ক: ওল্ড ট্রাফোর্ডে (Old Trafford) ব্রাইটনের কাছে বিশ্রীভাবে হারল ম্যাঞ্চেস্টার ইউনাইটেড (Man Utd)। শহরের আর এক ক্লাব ম্যাঞ্চেস্টার সিটি (Man City) হাফডজন গোল দিল ইপসউইচ টাউনকে। রবিবারের অন্য ম্যাচে টটেনহ্যামকে ৩-২ হারাল এভার্টন। সাউদাম্পটনকে ৩-২ হারিয়ে জয়যাত্রা অব্যাহত রাখল নটিংহ্যাম ফরেস্ট।

এক দশকের বেশি সময় পর এভার্টনের দায়িত্বে এসেছেন ডেভিড মোয়েস (David Moyes)। প্রথম ম্যাচেই তিন পয়েন্ট এনে দিলেন তিনি, তাও টটেনহ্যামের মতো শক্তিশালী দলের বিরুদ্ধে। গুডিসন পার্কে প্রথমার্ধেই ৩-০ এগিয়ে যায় এভার্টন। ম্যাচের শেষ ১৫ মিনিটে জ্বলে ওঠে হ্যারি কেনের প্রাক্তন ক্লাব। কিন্তু শেষ পর্যন্ত ৩-২ ফলে খেলা শেষ হয়।

আরও পড়ুন: বাংলাদেশের ক্রিকেটার শাকিব আল হাসানের বিরুদ্ধে গ্রেফতারি পরোয়ানা

ইপসউইচের বিরুদ্ধে তাণ্ডব করল পেপ গুয়ার্দিওলার (Pep Guardiola) ম্যান সিটি। প্রথমার্ধেই পাঁচ গোল পুরে দেয় তারা, একটি গোল দ্বিতীয়ার্ধে। জোড়া গোল এবং একটি অ্যাসিস্ট করে ম্যাচের নায়ক ফিল ফোডেন। বেশ কয়েকদিন অফ ফর্মে ছিলেন তিনি। সম্প্রতি আবার গোলের মধ্যে দেখা যাচ্ছে তাঁকে। ম্যান সিটি এবং ইংল্যান্ডের জন্য যা বড় সুখবর।

সিটির বড় জয়ের দিনে ঘরের মাঠে পর্যুদস্ত হল ইউনাইটেড। ব্রাইটনের কাছে ১-৩ ফলে হারল রুবেন অ্যামোরিমের দল। ম্যাচের শুরুতে রক্ষণের ভুলে গোল করে ব্রাইটন। কিছুক্ষণের মধ্যে পেনাল্টি থেকে সমতা ফেরান ব্রুনো ফার্নান্ডেজ। কিন্তু দ্বিতীয়ার্ধে ফের এগিয়ে যায় ব্রাইটন। ৭৬ মিনিটে গোলকিপার আন্দ্রে ওনানার জঘন্য ভুলে ম্যান ইউয়ের কফিনে শেষ পেরেক পোঁতা হয়ে যায়।